google/wiki40b huggingface dataset:
Vasektomi

Vasektomi er et kirurgisk inngrep hvor et stykke av sædlederen hos et mannlig pattedyr kuttes for å oppnå sterilisering. Det finnes alternative måter å gjennomføre prosedyren på, blant annet uten skalpell, hvor det heller brukes en kirurgisk krok for inngrep i skrotum. Inngrepet utføres under lokalbedøvelse og kan finne sted utenom sykehus.
Etter en vasektomi blir testiklene igjen i skrotum, hvor leydigceller fortsetter å produsere testosteron og andre mannlige hormoner, som fortsetter å utskilles inn i blodstrømmen. Enkelte studier finner at seksualdrift (libido) er upåvirket i over 90 % av vasektomerte menn  mens andre studier større grad av forminsket seksualdrift.  Den spermafylte væsken fra testiklene bidrar til omtrent 10 % av volumet på ejakulatet (hos menn som ikke er vasektomert) og har ingen signifikant effekt på dets utseende, konsistens, lukt eller smak.
Når vasektomien er utført, vil det ikke kroppen kunne frigi sperma via penis. Spermaet blir derimot brutt ned og absorbert av kroppen. Mye væskeinnhold blir absorbert av membraner i bitestikkelen, og mye fast væske blir brutt ned av makrofager og reabsorbert via blodstrømmen. Sperma modnes i bitestikkelen i omtrent én måned når det forlater testiklene. Omtrent 50 % av det produserte spermaet kommer aldri til ejakulasjonen hos en ikke-vasektomert mann. Etter en vasektomi øker membranenes størrelse for å kunne absorbere mer væske, og flere makrofager kommer til for å bryte ned og reabsorbere mer av det faste innholdet. Andelen sperma som overgår makrofagenes fordøyelsesmuligheter, går videre til skrotum som spermagranulom.
Wuchang (Harbin)

Wuchang (kinesisk: 五常; pinyin: Wǔcháng) er et byfylke i provinsen Heilongjiang i Folkerepublikken Kina. Det tilligger den subprovinsielle by Harbin.
Befolkningen var på 945 668 innbyggere i 1999.
Navnet Wuchang stammer fra 1855, da folk bygde fem (wǔ) herrskapelige hytter i området.
Perm (by)

Perm (russisk Пермь) er en by i Russland ved elva Kama ved foten av Uralfjellene. Byen er hovedstad i regionen Perm kraj. Den har 1 003 800 innbyggere (2004). Urtidsperioden Perm ble beskrevet og navngitt på grunlag av steinprøver fra denne byen.
Byen ble grunnlagt av Vasilij Tatisjtsjev.
Douglas Earl Comer

Douglas Earl Comer er en professor i informatikk ved Purdue University i Indiana, USA, hvor han underviser i operativsystemer og datanett. Han har forfattet tallrike avhandlinger og lærebøker, og leder for tiden mange forskningsprosjekter innenfor datanett. Siden slutten av 1970-årene har han vært involvert i TCP/IP og sammenkobling av nettverk, og er en internasjonalt anerkjent autoritet. Han konstruerte og implementerte X25NET, nettverket Cypress og operativsystemet Xinu.
Terror-toget

Handling

En klasse College-studenter feirer nyttårsaften. Noen av dem bestemmer seg for å lage en grotesk spøk med Kenny, en av de mer følsomme studentene i gruppen. Utfallet av spøken bli skjebnesvangert og Kenny havner på mentalsykehus etter sjokket han har blitt påført.
Tre år senere feirer studentene igjen nyttårsaften, denne gang ombord på et innleid tog for et langt kostymeparty etter vel overstått eksamen. Men toget har ikke engang forlatt perrongen før kompisgjengens gjøgler ender opp død med et sverd i magen. Ungdommene tror dette kun er en del av hans utkledning, og legger ikke merke til at en ukjent overtar hans kostyme. Toget tar fra perrongen og alt oppleves som fryd og gammen. Etter en stund blir en av dem funnet drept på toget. Siden dør flere og de skjønner omsider at deres liv er i fare og at det har noe å gjøre med den groteske spøken for tre år siden.

Om filmen

Filmen ble innspilt i Montréal, Canada senhøsten 1979.

Økonomi og popularitet

Terror-toget ble en moderat publikumssuksess. Den innbrakte $8 millioner på amerikanske kinoer. 
Produksjonskostnadene var på 3,5 millioner dollar.

Kritikerne

Den fikk lunken mottakelse av filmkritikerne, noe som gjenspeiles i at den bare har oppnådd 33 % på Rotten Tomatoes. Den amerikanske filmanmelderen Roger Ebert gav den 1 av 4 stjerner, mens Leonard Maltin gav den 2 av 4 stjerner.

Annet

Terror-toget er en grøsser innen slasher-sjangeren og ble lansert midt under denne subsjangerens storhetstid. Den har flere likhetstrekk med Halloween.
Norgesmesterskapet i fotball for menn 1949

Norgesmesterskapet i fotball for menn 1949 ble vunnet av Sarpsborg etter at de vant 3–1 over Skeid i finalen den 23. oktober. Målscorere for Sarpsborg var Harry Yven i det 25. minutt, Knut Andersen i det 80. minutt og Arne Olsen i det 81. minutt. Målscorer for Skeid var Henry Mathiesen som scoret i det 25. minutt. 36 000 tilskuere overvar kampen som ble spilt på Ullevaal Stadion i Oslo. Dommer var Svend J. Svendsen, Torp. Dette var femte gang Sarpsborg vant et norgesmesterskap.
Sarpsborgs vinnerlag: Hjalmar Minge, Finn Moen, Olaf Johansen, Gunnar Hansen, Gunnar Eide, Arne Olsen, Einar Fredriksen, John Mathiesen, Villy Andresen, Harry Yven og Knut Andersen.
Skeids lag: Knut Arnevåg, Arne Winther, Leif Belgen, Willy Sundblad, Knut Andersen, Arne Natland, Bernhard Johansen, Hans Nordahl, Henry Mathiesen, Paul Sæthrang og Sverre Oddanger.
Manfred Wörner

Bakgrunn

Wörner var barnebarn av Luftwaffe-generalen Hermann Aldinger, sjef for 1. tunge luftvernbatteri i Legion Condor under den spanske borgerkrigen. Han vokste opp i bestefarens hus i Stuttgart-Bad Cannstatt og gikk på Johannes-Kepler-gymnasiet der. Etter at han tok abitur i 1953, studerte han rettsvitenskap i Heidelberg, Paris og München. Han tok sin første juridiske statseksamen i 1957 og sin andre i 1961, og tok samme år den juridiske doktorgraden med et arbeide innen internasjonal rett.

Karriere

Han gjorde deretter karrière som embedsmann, og var dessuten jagerpilot og reserveoffiser i Luftwaffe. Han ble innvalgt i det tyske parlamentet i 1965, og var viseformann for den konservative fraksjonen og dessuten formann for forsvarskomitéen. I 1982 ble han utnevnt til forsvarsminister i Helmut Kohls regjering. Han gikk av som forsvarsminister den 18. mai 1988 og ble generalsekretær i NATO den 1. juli samme år.
Siden 1996 har det tyske forsvarsministeriet utdelt en Manfred Wörner-medalje til offentlige personer som har gjort en særlig innsats for fred og frihet i Europa. Mottagere av medaljen inkluderer Richard Holbrooke, Ewald von Kleist, Javier Solana, Christian Schwarz-Schilling, Martti Ahtisaari, Jörg Schönbohm og Klaus Naumann.
Kathryn D. Sullivan

NASA-karriere

Sylvian ble tatt inn i en gruppe astronauter den 16. januar 1978. Under STS-41-G ble hun den første amerikanske kvinne til å foreta en spasertur i rommet 11. oktober 1984.

Sivil karriere

Den 29. mars 2009 ble hun Under Secretary of Commerce for Ocean And  Atmosphere som innebar at hun ble direktør for National Oceanic and Atmospheric Administrasjon (NOAA).
Sammen med Sylvia Earle var de første som ble tatt opp som medlem av The Explorers Club.
Velodrom

Velodrom (sammensatt av uttrykkene velosiped (sykkel) og dromos, som betyr «løp») er en bane som er spesialbygd for baneløp på sykkel.

Beskrivelse

Velodromer kan både være innendørs- og utendørsbaner. Utformingen er lik en friidrettsbane, men den har doserte (skråstilte) svinger og litt dosering på rettstrekket. Dette for at syklistene skal kunne opprettholde høy hastighet. Den mest populære lengden på velodromer er 250 meter, noe som også tilfredsstiller kravet til Olympiske leker og internasjonale regler. Lengden kan ellers variere. For at den skal være gyldig i internasjonale konkurranser må den være mellom 250 og 400 meter og den må være av en slik lengde at hel eller halv runde utgjør 1 km.

Velodromer i Norge

Det finnes to utendørs velodromer med asfaltdekke i Norge i dag, én på Prestmoen i Stjørdal, den andre på Ystehede i Halden. Frem til 2015 var det også en utendørs velodrom på Valle Hovin i Oslo. Norge har per 2017 ingen innendørsvelodromer, men Levanger kommune planlegger i samarbeid med IL Sverre bygging av en velodrom på Moan.
Mapusa

Klima

Mapusa har et tropisk klima med temperaturer opp til 37 °C med høy luftfuktighet om somrene og om vintrene kan temperaturen synke ned til 21 °C.
Kelim

Kelim (av persisk gīlim, «grovvevet filt») er en type orientalsk glatt vev, men også betegnelse på veveteknikken som anvendes for å fremstille disse. Kelimer fremstilles først og fremst i Kaukasus, Taurusfjellene i Tyrkia og i det sydlige og nordvestre Iran, men lignende teknikker finnes også i andre områder.

Etymologi

Det tyrkiske uttrykket kilim / kelim, fra persisk gelīm (گلیم), er muligens av mongolsk opphav. Det kurdiske språk har sitt egen navn: berr.

Beskrivelse

Mønsteret skapes av innslagstrådene, som er løsere spunnet og helt dekker den når de er blitt pakket sammen. Kelimtekninken innebærer at innslaget ikke går over hele teppets bredd, men vender når man skal skifte farge. Ved fargeskiftet dannes en sliss i veven som for holdbarhetens skyld ikke bør være for lang og derfor ofte flyttes sidelengs. Dette skaper kelimens karakteristiske trappelignende diagonale mønster.
Kelimteknikken forekommer i flere forskjellige varianter. De fleste innebærer at vevteppene er likesidige og at trådendene skjules. Anatolske kelimer har ofte løse tråder på baksiden og veves ofte på grunn av de smale vevstolene i to lengder med mønstertilpasning for å senere kunne syes sammen.
Sol og regn og ælt

Sol og regn og ælt er et musikkalbum med søskenbandet Narum. Albumet ble utgitt 7. september 2012.
Rørsender

Rørsendere er radiosendere basert på bruk av radiorør.
Opprinnelig ble radiorør brukt i sendere for høy sendeeffekt. Etter hvert har det også blitt utviklet halvledere som kan drive sendere med høy effekt. I sammenlikning med halvledere har rørsendere imidlertid en høy driftssikkerhet. Fjernsynssenderen WAAY-TV i Huntsville, Alabama, drevet av et klystronrør, dokumenterte 2003 en driftstid på 163 000 timer, det er rundt 18 og et halvt år.
K-Power gasskraftverk

K-Power gasskraftverk er et varmekraftverk i provinsen Sør-Jeolla, Sør-Korea. Det har en installert produksjonskapasitet på 1.074 MW fordelt 2 like store blokker med 2+1 gassturbiner. Brenseltypen er LNG. Operatør er K-Power Ltd. Utbyggingen skjedde omkring 2003–2006.
Teknologien er delvis levert av Nooter og General Electric.
Rod Taylor

Barndom

Taylor ble født 11. januar 1930 i Sydney, der han også vokste opp. Han var eneste barn av William Sturt Taylor, en entreprenør innen stålkonstruksjon, og hans kone, forfatteren Mona Thompson. En av hans forfedre var kaptein Charles Sturt, en berømt britisk oppdagelsesreisende som hadde utforsket den australske villmarken i det 19. århundre.

Karriere

Taylor hadde sin spillefilmdebut i den australske filmen Korall-mysteriet (1954), som ble regissert av Lee Robinson. Hans store gjennombrudd kom med science fiction-filmen Tidsmaskinen (1960), regissert av George Pal. Taylor ble valgt at Walt Disney personlig som stemmen til dalmatineren Pongo i animasjonsfilmen 101 dalmatinere – En sjarmør i pels (1961). Han gjorde seg også bemerket i thrilleren Fuglene (1963), regissert av Alfred Hitchcock. Samme året ble dramafilmen Hotel International utgitt, som er en av de få gangene Taylor spilte en australsk rollefigur.
Fra begynnelsen av 1970-tallet fokuserte Taylor mer på arbeid innen TV. Han spilte hovedrollen i westernseriene Bearcats! og The Oregon Trail. De neste tiårene hadde han også gjentagende gjesteroller i TV-serier som Falcon Crest, Jessica Fletcher og Walker, Texas Ranger. I 1993 var han vert for dokumentaren Time Machine: The Journey Back, regissert av Clyde Lucas. Taylor pensjonerte seg da han var i slutten av 70-årene, men aksepterte en cameorolle som Winston Churchill i krigsfilmen Inglourious Basterds (2009), etter å ha blitt tilbudt rollen av regissøren Quentin Tarantino.

Privatliv

Taylor giftet seg tre ganger: med Peggy Williams (1951–1954), Mary Hilem (1963–1969) som han fikk datteren Felicia med, og med Carol Kikumura (1980–2015).
Taylor døde 7. januar 2015 i Los Angeles av hjerteinfarkt.
Stuart Little (film)

Handling

Familien Little går til et barnehjem for å adoptere en bror. Når sønnen i familien, George, insisterer på at de skal ha en lillebror, blir ønsket hans oppfylt når de velger en mus med navnet Stuart. George er ikke veldig fornøyd med dette i starten, og familiens katt, Snøpels, er enda mindre fornøyd. Snøpels planlegger å kvitte seg med Stuart, og klarer det, men får dårlig samvittighet.

Priser

I 2000, ble filmen nominert for en Oscar for beste visuelle effekter, men tapte prisen til The Matrix.
Novgorod kraftverk

Novgorod kraftverk (russisk: Novgorodskaja TETs) er et varmekraftverk med en installert produksjonskapasitet på 190 MW fordelt på 3 turbiner, beliggende 14 km nord for Velikij Novgorod i Novgorod oblast, Russland. Anlegget avgir også fjernvarme.
Brenselskildene er kull og naturgass. Anlegget ble påbegynt i 1965, og stod ferdig i 1968 (første byggetrinn). Siden er kraftverket utvidet og fornyet flere ganger og senest i 2009. Det er planer om å utvide til 210 MW. Anlegget eies av TGK-2.
Alan Cox

Aktivitet med Linux kjernen

Cox ble involvert i Linux-utviklingen etter å ha installert en tidlig versjon av Linux på en PC tilhørende Swansea University i 1991. Dette var en av de første installasjonene av Linux på et nettverk med mye trafikk, og Cox fant flere feil i kjernens nettverksstøtte. Cox begynte å fikse endel av disse feilene, og etterhvert skrev han om hele nettverksstøtten i kjernen.
Postobón

Postobón er et colombiansk selskap som er en av de største drikkevareprodusentene i landet. Det produserer blant annet mineralvann, flaskevann, jus, te og energidrikker. Selskapets mest solgte merke er brusen Colombiana. Jusen selges under merkenavnet Hit.
Postobón ble grunnlagt i Medellín 11. oktober 1904 av Gabriel Posada og Valerio Tobón.
Siden 2010 har selskapet vært hovedsponsor for alle det colombianske seriesystemet i fotball, noe som har gitt det navnet Liga Postobón. Det har også vært hovedsponsor for fotballaget Atlético Nacional siden 1998. Fra 1986 til 1995 sponsa selskapet det profesjonelle sykkellaget Postobón, som deltok i Tour de France i 1986.
Sepoy

Sepoy er en engelsk form av sipahi (سپاهی) persisk og urdu for 'soldat'.

Begrepet

Begrepet er kanskje best kjent fra Det indiske opprøret i 1857, som på engelsk også er kalt for The Sepoy Mutiny («Sepoymytteriet»). Begrepet ble her benyttet som en betegnelse på en infanterisoldat i Mogulriket og i Kongedømmet Mysore. Senere viste begrepet til indiske soldater som gjorde tieneste for en europeisk kolonimakt, særlig i Britisk India. I Det osmanske rike ble begrepet Sipahi benyttet for elitestyrker innen kavaleriet.
Begrepet er fortsatt i bruk som betegnelse for menige soldater i den indiske, pakistanske og bangladeshiske hæren.

Sepoyer i fransk tjeneste

Etter dannelsen av Det franske ostindiske kompani (Compagnie française des Indes orientales) i 1719, ble indiske sepoyer (cipayes) rekruttert som supplement til de ordinære franske styrkene og de tilgjengelige sveitsiske leiesoldatene. Rundt 1720 var det 10 000 sepoyer i fransk tjeneste.
Selv om dette tallet etter hvert minsket ganske mye, særlig etter det franske nedelaget i slaget ved Wandiwash i 1760, beholdt Frankrike opp en stor militær styrke bestående av indiske sepoyer (corps militaire des cipayes de l'Inde) i Puducherry, fram til denne styrken ble oppløst i 1898 og erstattet av et lokalt rekruttert gendarmeri.

Sepoyer i britisk tjeneste

Begrepet sepoy ble først brukt i hæren til Det britiske ostindiske kompani (East India Company), som en betegnelse på en menig infanterisoldat. Rundt 96 % av Det britiske ostindiske kompanis hær på rundt 300 000 var født i India og disse spilte av avgjørende rolle i å sikre hele det indiske subkontinentet for selskapet.
Sepoyene ble hovedsakelig rekruttert blant høykaste hinduer fra dagens Uttar Pradesh, Bihar og Varanasi og de fleste av disse var av de høyeste kastene braminer og andre.
Sepoyer spilte også en fremstående rolle i Det indiske opprøret i 1857, som kom etter at de britiske makthaverne hadde krenket de religiøse følelsene og viste manglende respekt for lokale sosiale rettigheter. Etter at opprøret ble slått ned, ble de resterende delene av Det britiske ostindiske kompanis hær inkorporert inn i den nye indiske hæren under direkte kontroll fra den britiske kronen innenfor Britisk India. Betegnelsen «sepoy» ble da beholdt som betegnelse for menige, bortsett fra i kavaleriet hvor betegnelsen «sowar» ble benyttet.

Sepoyer i portugisisk tjeneste

Indere gjorde også tjeneste som soldater i Portugisisk India. Sepoyer fra portugisisk India ble senere sendt til andre land i det portugisiske imperiet, særlig til Afrika. Portugiserne brukte for øvrig benevnelsen sipaio om afrikanske soldater og afrikansk politi på landsbygda.
Norgesmesterskapet i bueskyting 2011

Norgesmesterskapet i bueskyting 2011 bestod av flere arrangementer som i 2011 kåret norgesmestere i bueskyting.
NM innendørs ble arrangert i Bodø 9.–10. april. 
NM i skiveskyting ble arrangert på Lade i Trondheim 6.–7. august. 
NM i jakt- og feltskyting ble arrangert på Sessvollmoen i Ullensaker 24.–25. september. 
Kongepokalene ble vunnet av Vera Wivi-Ann Kribe og Morten Bøe.
Varaldsøy stavkirke

Varaldsøy stavkirke var en stavkirke på Varaldsøy i Kvinnherad i Hardanger som ble revet i 1720-årene.

Historie

Det finnes ikke noe grunnlag for en detaljert datering av kirken. En kirke på Varaldsøy er første gang nevnt i 1337, da en «Jon prest i Varaldsøy» er nevnt i et brev. Kirken er siste gang nevnt i 1722. Varaldsøy fikk ny kirke i 1729, og stavkirken var trolig revet da.

Utseende

En rapport fra 1665 nevnte at kirken hadde svalgang både på nordsiddn og bak koret. Svalgangen må da har da trolig gått rundt hele kirken. I 1722 ble kirken skildret som en stavkirke uten tårn, bordkledd og malt innvendig.
Joseph Pulitzer

Bakgrunn

Pulitzer ble født som eldste sønn av en velstående ungarsk-jødisk kornhandler og en ungarsk-jødisk mor i Makó nær Szeged. Han hadde en lillebror, Albert, som utdannet seg til det katolske prestedømme. 
Etter at familien flyttet til Budapest ble Pulitzer undervist på privatskoler og av privatlærere. Som 17-åring forsøkte han uten hell - han ble klassifisert som uskikket - å verve seg den østerrikske hær, den franske fremmedlegion for tjeneste i Mexico, og til den britiske hær for tjeneste i India. Til slutt klarte han i Hamburg å registrere seg for Nordstatenes hær for deltakelse i den amerikanske borgerkrigen.

Karriere i USA

Han kom til Boston USA i 1864, og deltok under den amerikanske borgerkrigen som kavalerist. Han var innrullert i 1. New York kavaleriregiment, som var hovedsakelig oppsatt med tyskere.
Etter krigen hadde han en rekke tilfeldige jobber, blant annet som koffertbærer og kelner. Han ble amerikansk statsborger i 1867. Da hadde han tilegnet seg et utmerket engelsk og hadde også tatt utdannelse i rettslære.
Etterpå, i 1868, ble han medarbeider for den tyske avisen Westliche Post i St. Louis. De ansatte ham fordi han, i forbindelse med sin utdannelse, hadde skrevet en artikkel om immigranters harde forhold. 
I 1878 giftet han seg med Kate Davis og fikk syv barn sammen med henne: Ralph, Lucille, Katherine, Joseph Jr., Edith, Constance og Herbert. Samme år kjøpte han et par aviser i St. Louis, og i 1883 også New York World, som ved hans energi og pågående metoder ble et meget innflytelsesrikt presseorgan. 
Felles for Pulitzers aviser var kombinasjonen av kampanjejournalistikk, store avsløringer og massiv markedsføring, noe som skapte en stor leserskare. Konkurransen med New York Morning Journal betød at New York World opptrappet sensasjonsstoffet. Det gjorde seg blant annet gjeldende i dekningen av den spansk-amerikanske krig, men resulterte også , at han generelt ikke var vel ansett blant kolleger, idet de ikke mente at han stod for god seriøs journalistikk.
Joseph Pulitzer er begravet på Woodlawn Cemetery i Bronx i New York City.
I 1903 donerte han to millioner dollar til Columbia-universitetets School of Journalism.
Pulitzerprisen er oppkalt etter ham.
«Absalon» (L16)

Task Force 150

Støtteskipet Absalon kastet den 17. august 2008 loss fra Danmark for å delta i Operasjon Task Force 150 i farvannet omkring Afrikas horn. Operasjonen har til oppgave å bekjempe piratvirksomhet. Rett etter ankomst ble skipet satt i aktiv krigføring, og fra 15. september 2008 fikk støtteskipet Absalon en sentral posisjon, da Danmark med Søværnets Taktiske Stab om bord på Absalon ble satt til å lede hele operasjonen.
Den 16. april 2009 ankom Absalon Danmark etter endt oppdrag og la til ved Amaliehaven.
5. januar 2010 forlot Absalon Flådestation Frederikshavn med kurs mot Adenbukten for på nytt å eskortere handelsskip sikkert gjennom farvannene ved Afrikas horn.

1. mars 2010

Absalon senket 1. mars 2010 et 10 meter lang piratskip, et såkalt «moderskip», som frakter våpen og bensin til andre mindre piratfartøy.

2015

I 2015 ble Absalon satt inn i patrulje i Det indiske hav som ledd i NATOs «Operation Ocean Shield».
Tragiscus

Utseende

En middelsstor (18-20 millimeter), kraftig, svart skarabide. Kroppen er litt flat. Hannen har et langt, krumt horn på hodet som griper an mot et kraftig fremspring på pronotum. Dekkvingene har tydelige lengdefurer, den fremre halvdelen er gulhvit.

Levevis

Arten lever på gjødsel. Den lever på overflaten mellom gjødselen (kuruker eller lignende) og bakken, men graver ikke tunneler.

Utbredelse

Arten ble beskrevet fra Mosambik og finnes også i det nordlige Sør-Afrika og i Namibia.
Ukjent mann

Handling

Erik Dahl, som er dømt for smugling, flykter fra fengselet og oppsøker sin kone. Hun bryter med ham, fordi han ikke vil sone sin straff. Dahl får likevel møte sin sønn på sirkus dagen etter. Politiet kjenner ham igjen, og han må flykte. Dahl oppsøker sin gamle venn blikkenslager Jensen, som har oppbevart en del penger for ham. Deretter klarer Dahl å flykte fra byen. Han ferdes en tid i skogen, men føler seg alltid truet, trass i farget hår og anleggelse av bart. Etter hvert blir han modigere, tar en kystbåt og møter Tone. Hun går av i en kystby og han følger etter henne. Dahl tar inn på det lokale hotellet, hvor han skriver seg inn som fiskehandler. Snart tror hele byen at han har kommet dit for å starte fiskeforretning. Josefsen, som har drevet en slik forretning før, tilbyr ham kompaniskap. Forretningen går strålende, og når de får tilbud om eksport av ål til Danmark, tar Dahl sjansen alene. Dette gjør han fordi han blant annet kan skaffe seg et falskt pass i København. Tone treffer ham i København der de har noen deilige dager sammen. De reiser hjem og stedets politimann oppdager at Dahl er ettersøkt. Han flykter til Bergen for å se sin sønn for siste gang innen han skal reise til utlandet, men politiet har hele tiden hatt familien under oppsikt og anholder ham.
Classica et mediaevalia

Classica et Mediaevalia er et dansk vitenskaplig tidsskrift, som beskjeftiger seg med antikkens og middelalderens historie, språk og litteratur samt den klassiske tradisjons betydning som en del av den europeiske kulturarv. Tidsskriftet kom ut første gang i 1938 og det siste bindet er årgang 63, 2012. Classica et Mediaevalia trykker artikler på engelsk, tysk og fransk, og cirka 1/4 av forfatterne er dansker. Det utgis av Museum Tusculanums Forlag med tilskudd fra Forskningsrådet for kultur og kommunikation under Det Frie Forskningsråd. Inntil 2006 var undertittelen Revue danoise de philologie et d'histoire, men siden 2007 bærer tidsskriftet den engelske undertittel Danish journal of philology and history.
Den nåværende redaktøren er George Hinge, Aarhus Universitet. De tidligere redaktører omfatter blant andre William Norvin, Franz Blatt, Otto Steen Due, Ole Thomsen og Tønnes Bekker-Nielsen.